<classify> MKUU wa Wilaya ya Kibaha mkoani Pwani, Assumpter Mshama amewataka wazazi kushirikiana na serikali ili kuhakikisha watoto 5,612 mkoani humo ambao hawajulikani waliko wanapatikana.Mshama aliyasema hayo mjini Kibaha kwenye Uwanja wa Sabasaba uliopo Picha ya Ndege wakati wa sherehe za Siku ya Wanawake Duniani kimkoa ambako alikuwa mgeni rasmi.Alisema watoto hao waliacha masomo na hawakumaliza elimu yao ya msingi na kupotea katika mazingira yasiyofahamika.Alisema jambo hili si la kulifumbia macho kwani baadaye linaweza kuleta matatizo kwani hilo ni jeshi kubwa.Kuna taarifa kuwa baadhi ya watoto wanachukuliwa na kupelekwa sehemu ambapo wanafundishwa mambo yasiyofaa hili wazazi wanajua hivyo watoe ushirikiano tujue watoto hawa wako wapi, amesema Mshama.Alisema jambo hilo linapaswa kufanyiwa kazi na si la kuachwa tu hivi hivi kwani wamo watoto wa kiume kutoweka, ingekuwa kwa wa kike ingesemwa wanakwenda kuolewa, lakini wa kiume lazima ifuatiliwe.Hawa kuna mahali wanapelekwa na wamekatisha masomo yao hivyo wazazi washirikiane na serikali ili kubaini watoto hawa wamepelekwa wapi na kwa madhumuni gani, amesema Mshama.Mwenyekiti wa Jukwaa la Uwezeshaji Wanawake Mkoa wa Pwani, Jovita Mavoa amesema moja ya changamoto zinazowakabili ni mikopo midogo toka halmashauri.Mavoa alisema licha ya changamoto mbalimbali, lakini wamefanikiwa kutumia fursa mbalimbali ikiwa ni pamoja na za kiuchumi, kisiasa na kitamaduni.Katibu wa CCM Mkoa wa Pwani, Anastasia Amasi amesema wajasiriamali wanawake wanafanya kazi kubwa ya kukwamua jamii kwani wao ni nguzo ya familia.Amasi alisema halmashauri ziwapatie mikopo wajasiriamali wanawake ambao wamekidhi vigezo kupitia halmashauri ya asilimia nne ya mapato.  <topic>: KITAIFA 